b'\n_START_ARTICLE_\nD\xc3\xb8rstokken heme\n_START_PARAGRAPH_\nD\xc3\xb8rstokken heme er ei novellesamling av Alf Pr\xc3\xb8ysen, utgitt i 1945. Den var Pr\xc3\xb8ysens f\xc3\xb8rste bokutgivelse, og den ble senere gjenutgitt i utvidede utgaver i 1949 og 2002. Sammen med Trost i taklampa er det Pr\xc3\xb8ysens lengste prosautgivelse, og den studeres ofte av litteraturvitere som leter etter tema og tendens i forfatterskapet.\n_START_SECTION_\nVersjoner\n_START_PARAGRAPH_\nI den f\xc3\xb8rste utgaven av boka, fra 1945 var det 12 noveller. \xc3\x89n av novellene var tatt ut i 1949-utgaven, og tre nye tilf\xc3\xb8yd._NEWLINE_2002-utgaven var en del av samleverket Pr\xc3\xb8ysenbiblioteket (1998\xe2\x80\x932003) med alle prosab\xc3\xb8kene til Pr\xc3\xb8ysen i 7 bind. Denne utgaven fikk derved et preg av \xc3\xa5 samle opp l\xc3\xb8se prosatekster fra 1939 til 1956 som hadde st\xc3\xa5tt i blad, men ikke v\xc3\xa6rt utgitt i bokform. Det omfattet 11 tekster._NEWLINE_I 1945-utgaven hadde 5 av de 12 novellene f\xc3\xb8rst st\xc3\xa5tt p\xc3\xa5 trykk andre steder. De 3 nye i 1949-utgaven og de 11 nye i 2002-utgaven hadde ogs\xc3\xa5 st\xc3\xa5tt p\xc3\xa5 trykk andre steder f\xc3\xb8rst. Av de 19 bladpubliserte novellene hadde 17 st\xc3\xa5tt i Kooperat\xc3\xb8ren eller Magasinet for alle, \xc3\xa9n i boka 16 mann forteller (1943) og \xc3\xa9n i kulturtidsskriftet Figaro i 1946._NEWLINE_Et utvalg noveller fra denne boka ble utgitt p\xc3\xa5 svensk med tittelen K\xc3\xa4rlek i maskorna i 1959. Boka var oversatt av Inga Olrog, og inneholdt noveller fra D\xc3\xb8rstokken heme, Utp\xc3\xa5 livets vei (1952) og Kj\xc3\xa6rlighet p\xc3\xa5 rundpinne (1958).\n_START_SECTION_\nTema og budskap\n_START_PARAGRAPH_\nFortellerstemmen i mange av novellene er \xc2\xablite synlig. Den er n\xc3\xb8ytral og distansert\xc2\xbb, med \xc2\xabet slags skinn av objektivitet.\xc2\xbb Boka er skrevet p\xc3\xa5 \xc2\xabtiln\xc3\xa6rmet dialekt\xc2\xbb_NEWLINE_Elin Pr\xc3\xb8ysen skriver i forordet til 2002-utgaven at novellene kan leses p\xc3\xa5 flere plan: P\xc3\xa5 ett plan er de tidsdokumenter om samfunnsforhold som ikke lenger finnes. Men milj\xc3\xb8et er bare en ytre ramme om skildringer av mellommenneskelige forhold. Humor opptrer b\xc3\xa5de medlidende og ondskapsfull. Et hovedtema er det tr\xc3\xb8stesl\xc3\xb8se slitet og dr\xc3\xb8mmene det aldri blir noe av. Novellene forteller sjelden om klassebevissthet og samhold, men ofte om arbeidsfolk som \xc2\xabtr\xc3\xa5kker p\xc3\xa5 hverandre s\xc3\xa5 godt de kan\xc2\xbb, og om oppr\xc3\xb8r som fisler bort._NEWLINE_Tre av novellene skildrer kvinner som f\xc3\xa5r psykiske lidelser: \xc2\xabEt steg for langt\xc2\xbb, \xc2\xabFin-lampa p\xc3\xa5 Rogne\xc2\xbb og \xc2\xabKniven\xc2\xbb. Hovedpersonen i de to f\xc3\xb8rste novellene utsettes for krenkelser som de m\xc3\xb8ter p\xc3\xa5 ulike vis: raseri, isolasjon eller til slutt identifisering med overgriperen. Hovedpersonen i den siste novella gjenvinner den psykiske balansen._NEWLINE_Knut Imerslund har pekt p\xc3\xa5 at hovedpersonene er \xc2\xabmer opptatt av hvordan en skal overleve, enn av hvordan en skal overvinne fattigdommen. [\xe2\x80\xa6] de er ikke reflekterte oppr\xc3\xb8rere, og oppr\xc3\xb8ret deres har mer preg av blind avreagering.\xc2\xbb I en sammenligning mellom D\xc3\xb8rstokken heme og den etterf\xc3\xb8lgende romanen Trost i taklampa har Imerslund videre pekt p\xc3\xa5 at novellesamlinga er preget av litter\xc3\xa6r naturalisme, og at skildringen av husmannen i novella \xc2\xabBeinvegen\xc2\xbb gir inntrykk av at \xc2\xabhan er et offer for samfunnsforhold han ikke overskuer, som han sannsynligvis ikke opplever som menneskeskapte, men som skjebne.\xc2\xbb_NEWLINE_Ane Hoel peker p\xc3\xa5 at hovedpersonene i novellene er \xc2\xabplassfolket, husmannsfolket, tjenestefolket\xc2\xbb, og at mange av novellene handler om \xc2\xabden daglige opplevelsen av ulike former for nedverdigelse\xc2\xbb. Hun peker ogs\xc3\xa5 p\xc3\xa5 at det er \xc2\xabskjebnen til den svakeste part som opptar Pr\xc3\xb8ysen\xc2\xbb. I flere av novellene om kvinner som h\xc3\xa5per p\xc3\xa5 noe bedre i livet, s\xc3\xa5 \xc2\xabfanger gjerne Pr\xc3\xb8ysen jentene i det \xc3\xb8yeblikket dr\xc3\xb8mmen brister, i det \xc3\xb8yeblikket de begynner \xc3\xa5 vikle seg inn i edderkoppnettet.\xc2\xbb'